সুদীপ্ত সেনের ঘনিষ্ঠ সহযোগী প্রশান্ত নস্করকে গ্রেফতার করল ইডি। দক্ষিণ সারদা গোষ্ঠীর জমি বাড়ি ও নির্মাণ ব্যবসার মূল মাথা ছিল প্রশান্ত। শুক্রবার দীর্ঘ জেরার পর প্রশান্তকে গ্রেফতার করে এনফোর্সমেন্ট ডিরেক্টরেট। আজ নগর দায়রা আদালতে পেশ করা হবে প্রশান্তকে। বিষ্ণুপুরে সারদা গার্ডেন ছাড়াও বিপুল পরিমাণ সম্পত্তি আছে সারদাকর্তা সুদীপ্ত সেনের। সম্প্রতি সুদীপ্ত সেনকে জেলে গিয়ে জেরা করে এমন সূত্রই পেয়েছে ইডি। শুক্রবার প্রশান্ত নস্কর, তার ভাই পীযূষ এবং মন্ত্রী মদন মিত্রর প্রাক্তন আপ্ত সহায়ক বাপি করিমকে জিজ্ঞাসাবাদের জন্য তলব করে ইডি। মুখোমুখি জিজ্ঞাসাবাদে জানা যায় সারদা গার্ডেনে চারটি বিলাসবহুল ফ্ল্যাটের মালিক প্রশান্ত। এছাড়াও সারদাকর্তার একাধিক জমির হদিশ রয়েছে প্রাক্তন এই এজেন্টের কাছে। জমি বাড়ির ব্যবসা সূত্রে প্রশান্ত বিষ্ণুপুরের তখনকার বিধায়ক মন্ত্রী মদন মিত্রেরও ঘনিষ্ঠ ছিলেন। কিন্তু তদন্তে অসহযোগিতা ও তথ্য গোপনের জন্য দিনভর জেরার পর প্রশান্তকে গ্রেফতার করে ইডি। প্রশান্তর কাছ থেকে নতুন সম্পত্তির হদিস পাওয়া যাবে বলে দাবি তদন্তকারীদের।